谿行歎
作者：程俱
朝代：宋

paragraphs: 潾潾石間流，落落灘下石。
相因成悍嶮，日夜更拒激。
化爲百雷車，轉入千丈碧。
推舟上磊砢，盡日不尋尺。
我行三伏中，正自澀如棘。
于時久不雨，陽炎劇炊炙。
谿流僅如綫，但見沙渚赤。
逶迤呼蛇港，百步涉重磧。
迢迢神亭瀨，奡盪無遺力。
此身誠不貲，此日良足惜。
胡爲棄分陰，盡室寄囏阨。
長謡飛仙章，慷慨三歎息。